تارا بائی

تارابائی بھونسلے (1675ء – 9 دسمبر 1761ء بمقام ستارا) سنہ 1700ء سے 1708ء تک مرہٹہ سلطنت کی نائب السلطنت رہیں۔ وہ چھترپتی راجا رام بھونسلے کی ملکہ، سلطنت کے بانی شیواجی کی بہو اور شیواجی دوم کی ماں تھیں۔ اپنے شوہر کی وفات کے بعد انہوں نے مغلیہ سلطنت کے خلاف تحریک مقاومت کو زندہ رکھنے میں اہم کردار ادا کیا اور اپنے بیٹے کی نابالغی میں نائب السلطنت کے طور پر کام کرتی رہیں۔

جب تارا بائی نے اپنے بیٹے شیواجی دوم کو کولہاپور کا چھترپتی بنانا چاہا تو شاہو مہاراج اور دوسرے سرداروں نے ان کی مخالفت کی۔ تاہم کانہوجی آنگرے، داماجی تھورٹ، چندرسین جادھو اور دیگر بہت سے سرداروں نے ان کی حمایت کی اور تعاون کیا۔

سوانح حیات 
تارا بائی کا تعلق موہتے قبیلہ سے تھا، ان کے والد مشہور مرہٹہ جرنیل ہمبی راؤ موہتے تھے۔ نیز وہ سوئیرا بائی کی بھتیجی بھی تھیں، اس رشتے سے وہ اپنے شوہر راجا رام کی پھوپھی زاد بہن تھیں۔ سنہ 1700ء میں راجا رام کی وفات ہوئی تو تارا بائی نے اپنے شیرخوار بچے شیواجی دوم کو ان کا جانشین تسلیم کیا اور خود نائب السلطنت کے طور پر کام کرنے لگیں۔

مرہٹہ افواج کی کمانداری 
نائب السلطنت کے طور پر تارا بائی نے اورنگ زیب عالمگیر کی افواج سے جنگ کرنے کی ذمہ داری سنبھالی۔ چونکہ انہیں گھڑ سوار افواج کی نقل و حرکت میں خاصی مہارت حاصل تھی، اس لیے جنگوں کے دوران میں ان کی چالیں کارگر ثابت ہوتیں۔ تارا بائی نے مغلوں سے جنگ جاری رکھی اور اس کی سربراہی کرتی رہی۔ ایک مرتبہ مغلوں سے مصالحت کی کوشش بھی کی جو اس انداز میں کی گئی تھی کہ مغلوں نے اسے فی الفور مسترد کر دیا اور نتیجتاً تارا بائی نے مرہٹہ مقاوت کو جاری رکھا۔ 1705ء تک مرہٹہ نرمدا ندی پار کر کے مالوہ پر حملہ آور ہو چکے تھے۔ سنہ 1707ء میں اورنگ آباد کے قریب واقع خلدآباد میں اورنگ زیب نے وفات پائی، ان کے وفات کی خبر سے مرہٹوں نے سکھ کی سانس لی۔

حوالہ جات 

1675ء کی پیدائشیں
1761ء کی وفیات
اٹھارہویں صدی کی خواتین حکمران
اٹھارہویں صدی کی ہندوستانی خواتین
اٹھارہویں صدی کے ہندوستانی بادشاہ
بھارت کے فوجی رہنما
جنگ میں شریک ہندوستانی خواتین
خواتین فوجی جرنیل
کامنز زمرہ جس کا ربط ویکی ڈیٹا پر ہے
مراٹھی شخصیات
مرہٹہ جنگجو
مرہٹہ سلطنت کی خواتین
ہندو جنگجو
ہندوستانی خاتون شاہی اقتدار
اٹھارہویں صدی کی ہندوستانی شخصیات
ملکہ مائیں
Short description is different from Wikidata
ہندوستان کے نائبین سلطنت